偈頌三十首  其二五
作者：釋印肅
朝代：宋

paragraphs: 顛倒夢想忽然破，直入孤峰常獨坐。
不曾相見與相親，祇麽巍巍迎達磨。
東西露柱滿添湯，南北石頭快推磨。
到與不到俱喫茶，萬里清風同唱和。
快活快活也大哥，達磨達磨真老婆。
多時尋覓覓不見，却來草裏念摩訶。
幾年相伴急走過，新羅低頭覓不見，舉首又蹉過。
今日無知知，不是强揚播。
若有知知者，未免番成禍。
四七二三不立形，歷劫三祇祇這箇。
從古迄今食不餐，肚脹氣均常不餓。
傷嗟捉月夜猿癡，往復疲勞多退墮。
不知古佛只傳心，除了此心無別可。
師子子，不消多，直下無心唱哩囉。
拈却眼來作鼻孔，呵呵大笑探禪河。
無量劫來風泡子，至今汩沒和巴歌。
稽首寶積佛，敬禮阿彌陀。
普菴此來無箇事，大家相勸演若多。
元來不識頭依舊，何須苦苦更波波。